b'\n_START_ARTICLE_\nSomalilandski kamelski korpus\n_START_PARAGRAPH_\nSomalilandski kamelski korpus (angle\xc5\xa1ko Somaliland Camel Corps) je bila britanska kolonialna enota v britanskem Somalilandu, ki je bila aktivna med prvo in drugo svetovno vojno. Kamele so namre\xc4\x8d edine transportne \xc5\xbeivali, ki so lahko delovale v pu\xc5\xa1\xc4\x8davah na podro\xc4\x8dju dana\xc5\xa1nje Somalije.\n_START_SECTION_\nZgodovina\n_START_PARAGRAPH_\nKorpus je bil ustanovljen 12. marca 1914, z namenom vzdr\xc5\xbeevanja reda v severnem Somalilandu, kjer je delovala uporni\xc5\xa1ka vojska pod vodstvom Mohameda Abdula Hasana. V tem \xc4\x8dasu je korpus imel okoli 700 pripadnikov. Boji proti Hasanu so se nadaljevali vse do leta 1920, ko je bil dokon\xc4\x8dno premagan. V medvojnem obdobju se je korpus pri\xc4\x8del pripravljati na morebitno invazijo v primeru vojne. Leta 1930 je polkovnik Arthur Reginald Chater prevzel poveljstvo nad korpusom, ki je takrat \xc5\xa1tel okoli 500 pripadnikov. Do konca leta 1931 pa se je korpus mo\xc5\xa1tveno okrepil, saj je imel 14 britanskih \xc4\x8dastnikov, 400 afri\xc5\xa1kih Askarov in 150 afri\xc5\xa1kih rezervistov._NEWLINE_Septembra 1939 pa je korpus imel 14 britanskih \xc4\x8dastnikov, enega britanskega pod\xc4\x8dastnika in 554 afri\xc5\xa1kih vojakov. Sprva je bil korpus v sestavi sil v Francoskem Somalilandu, kjer se je boril skupaj s Kraljevimi afri\xc5\xa1kimi strelci in Severnim rodezijskim polkom. V tem \xc4\x8dasu je korpus imel pet \xc4\x8det, katere so delovale samostojno; do\xc5\xbeivel pa je tudi reorganizacijo, saj je samo \xc4\x8deta A obdr\xc5\xbeala kamele, medtem ko so druge \xc4\x8dete postale pehotne enote. Leta 1940 je pri\xc4\x8del feldmar\xc5\xa1al Archibald Wavell z reorganizacijo korpusa v mehanizirano enoto, kar mu je le delno uspelo. Ob pri\xc4\x8detku vzhodnoafri\xc5\xa1ke kampanje je korpus imel 1475 pripadnikov (s priklju\xc4\x8denim bataljonom Severnega rodezijskega polka), s katerim naj bi obranil Britanski Somaliland. Stotnik Eric Charles Twelves Wilson, pripadnik korpusa, je bil edini prejemnik Viktorijinega kri\xc5\xbeca med celotno italijansko invazijo na Britanski Somaliland. Kljub mo\xc4\x8dnemu odporu je bil korpus 17. avgusta 1940 zaradi italijanske premo\xc4\x8di prisiljen zapustiti svoje obrambne polo\xc5\xbeaje in se umakniti iz Berbere. Po kon\xc4\x8danem umiku so razpustili korpus._NEWLINE_Po vrnitvi Britancev v koloniju marca 1941 so ponovno obudili korpus, ki je 18. aprila 1941 \xc5\xbee imel 80% predhodne mo\xc4\x8di. Korpus je bil zadol\xc5\xbeen za iskanje ostankov italijanskih voja\xc5\xa1kih enot ter lokalnih banditov. Naslednje leto so korpus preoblikovali v mehanizirani polk. Zaradi ve\xc4\x8d uporov znotraj enote je bil korpus dokon\xc4\x8dno ukinjen leta 1943.'